
10. napirendhez
Tárgy: A 2014-2019. közötti önkormányzati ciklus Gazdasági programjának elfogadása 

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (Ötv.) 42. §. 4. pontja értelmében a képviselő-testület hatásköréből nem ruházható át a gazdasági program. 

Az Ötv. 116. § -a az alábbiak szerint rendelkezik a gazdasági programról: 
(1) A képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

(3) A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

(4) A gazdasági program, fejlesztési terv – a megyei területfejlesztési elképzelésekkel összhangban – tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

(5) A gazdasági programot, fejlesztési tervet a képviselő-testület az alakuló ülését követő hat hónapon belül fogadja el. Ha a meglévő gazdasági program, fejlesztésin terv az előző ciklusidőn átnyúló, úgy azt az újonnan megválasztott képviselő-testület az alakuló ülését követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.
Kérem a tisztelt Képviselő-testületet, hogy a 2014-2019-es önkormányzati ciklusra terjedő Gazdasági programot megtárgyalni és elfogadni szíveskedjék.
…/2015. (V. 21.) ÖKT határozati javaslat

Sülysáp Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 116. § (5) bekezdése alapján 

1./ az Önkormányzat 2014-2019 közötti önkormányzati ciklusra terjedő Gazdasági programját a jelen határozat mellékletét képező dokumentum szerint határozza meg,
2./ utasítja a polgármestert a program végrehajtására.  

Határidő: 1./ azonnal; 2./ folyamatos
Felelős: polgármester

Sülysáp, 2015. május 14.

Horinka László sk. 


polgármester

Láttam! 

Sülysáp, 2015. május 14.

 

Kiss Imre

1. Bevezetés 

Sülysáp Város Önkormányzata összhangban a költségvetési lehetőségekkel, a társadalmi, környezeti, és gazdasági adottságok figyelembevételével megalkotja a 2014-2019-es időszakra vonatkozó Gazdasági programját.

A település gazdálkodását nagymértékben befolyásolja a kötelező feladatellátáshoz nyújtott állami támogatás szűkössége. Alapelvnek tekintjük, hogy a megkezdett beruházásokat folytatjuk, és a település fejlődését szolgáló elképzeléseket – a költségvetési lehetőségek függvényében – megvalósítjuk.

A szűk gazdasági mozgástérből való kitörési lehetőségnek az európai uniós és hazai pályázati források fejlesztésekbe történő bevonását, valamint a 31-es út melletti gazdasági terület kialakítási munkálatainak felgyorsítását látjuk.  

Sülysáp társadalmi adottságait meghatározza az a mikrotérségi szerepkör, amit tovább erősít a 2013-ben elnyert városi cím. A meglévő mikrotérségi központi funkciók (közlekedés; kereskedelem; gazdaság; intézményi ellátottság, szolgáltatás) további erősítésével növelnünk kell Sülysáp mikrotérségi súlyát.

Az Önkormányzat szoros kapcsolatot kíván kialakítani Sülysáp polgáraival, és mindazokkal a személyekkel, civil szervezetekkel és társaságokkal, akik a település fejlődését elő kívánják mozdítani.

Célul tűzzük ki, hogy a 2014-2019 gazdasági ciklus végére Sülysáp a mikrotérség valódi központja legyen gazdasági, közlekedési, kulturális, oktatási és igazgatási értelemben, ahol minden generáció jól érzi magát, és amely vonzó a betelepülni vágyó vállalkozások és polgárok számára egyaránt. 

A településfejlesztés- és üzemeltetés forrásait véleményünk szerint igyekezni kell helyben előteremteni, ezért elengedhetetlennek tartjuk a mintegy 10 hektáros gazdasági terület kialakítását, amely új munkahelyek létrehozásával képes növelni a helyi adóbevételeket és hozzájárul a sülysápi lakosság megtartásához és a lakosság számának növeléséhez is.  

2. Sülysáp gazdasági helyzete, az önkormányzat szerepe

A jogi személyiségű vállalkozások közül 145 foglalkoztat 50 főnél kevesebb munkavállalót, míg öt vállalatnak a fejlettebb középvállalati kategóriát jelentő 50-249 fő közé eső alkalmazottja van. A legfrissebb adatok szerint azonban az egyik középvállalat már 400 fős foglalkoztatotti létszámmal rendelkezik, így napjainkban egy nagyfoglalkoztató is aktívan részt vállal a település gazdasági potenciáljának alakításában, illetve a jövedelemtermelésben. A város térségi szerepében a működő vállalkozásoknak is domináns szerep jut, mivel a településen működő gazdasági társaságok széles körű kapcsolatrendszerrel rendelkeznek nemcsak a kistérség, a régió és a főváros tekintetében, hanem országos és nemzetközi viszonylatban egyaránt, munkalehetőséget biztosítva a helyben lakók és a szomszédos településeken élők számára. A munkavállalók leginkább Gyömrő, Kóka, Maglód, Mende, Szentmártonkáta, Tápióbicske, Tápióság, Tápiószecső, Tóalmás, Tura és Úri községekből érkeznek Sülysápra. Gyarapodó számban működnek ipari, kereskedelmi, pénzügyi szolgáltatók a településen, amelyek rendkívül széles kínálattal igyekeznek kielégíteni a lakosság változó igényeit.
A mező- és erdőgazdaságban foglalkoztatottak aránya a gazdasági szerkezetben alacsony arányt képvisel, napjainkban nem éri el a 3%-ot sem, mely az 1990-es adathoz képest (12,7%) jelentős visszaesésként értékelhető. Jelenleg négy mezőgazdasági tevékenységet folytató vállalkozás működik a településen; a Tápiócsir Kft, melynek baromfifeldolgozás a fő profilja, a G-Nagy Kft, amely növénytermesztéssel, takarmánytermesztéssel, biomassza értékesítéssel és erdészeti tevékenységgel igyekszik kielégíteni a vásárlók igényeit, valamint a Mezőszolg. Szövetkezeti Kft. és a Tápió-Táj Mezőgazdasági Szolgáltató és Kereskedő Kft., amelyek közül utóbbi a mezőgazdasági tevékenységek mellett a termények forgalmazásával is foglalkozik. 

A 2010. évi összeírás alapján a településen 458 egyéni gazdálkodó folytat mezőgazdasági tevékenységet.

Sülysápon hasonlóképpen, mint az ország más területein megfigyelhető a gazdaságilag aktívak arányának csökkenése és az eltartottak arányának növekedése.

Álláskeresők: az álláskeresőkről nyilvántartott adatok alapján a település munkanélküliségi adatai, bár romló tendenciát mutatnak, az átlagosnál jobbnak tekintendőek. Az összesen kb. 200 főnyi nyilvántartott álláskereső 2-3% körüli váltakozóan mozgó álláskeresői rátát jelent, amely összetételére jellemző, hogy zömében alacsony iskolai végzettséggel rendelkezőket tartalmaz. A 2009-ben megjelent válság előtt az álláskeresők szám a jelenleginek kb. fele volt.

Iskolai végzettség: A népszámlálási adatok alapján megfigyelhető a felsőfokú végzettséget szerzettek részarányának növekedése is, de az érettségizettek részarányának növekedése a legszembetűnőbb.

Népesség: városunk népessége 2001-től 2014-ig 6%-kal növekedett, amely a negatív országos és európai tendenciákkal ellentétes előjelet mutat, elsősorban a beköltözések hatására. 

A város gazdasági helyzetét érintő egyéb jellemzők: 

Erősségek: településünk mikrotérségi központként, két számjegyű főközlekedési út és vasúti fővonal mentén jó esélyekkel pályázik a mikrotérség gazdasági központjának szerepére.
Gyengeségek: mint általában mindenhol az országban, az üzleti környezet meglehetősen bürokratizált, ami megnehezíti a kezdő vállalkozások lehetőségeit a felfutás időszakában. Úgy gondoljuk, hogy ezen az elektronikus ügyintézés sokat javíthat, így településünkön is szorgalmazzuk annak mielőbbi bevezetését.  

A települést átszelő két számjegyű főközlekedési út abból a szempontból hátrányt is jelent a település gazdaságára, hogy az út keskeny, elöregedett burkolatú, ezért felújítása, szélesítése indokolt lenne. Jelen állapotában hátrányként kezelendő.

3. Sülysáp településfejlesztési politikája

Jelen fejezet célja az önkormányzat fejlesztési tevékenységének és beavatkozásainak egységes bemutatása és az ötéves fejlesztési program felvázolása. A fejezetben az önkormányzat intézményeinek és működésük racionalizálásának feladatai nem jelennek meg, ezt a VII. fejezet külön tárgyalja.

Mivel a településfejlesztés hosszú és összetett folyamat, a településeknek szükségszerűen rendelkezniük kell olyan stratégiai dokumentumokkal, amelyek a jövő egyes időszakaira vonatkozóan összegzik az elképzeléseket, és amelyekből az adott időszak fejlesztési politikájának irányvonalai kiolvashatóak.

Sülysáp fejlesztési politikáját összegző stratégiai dokumentummal szemben támasztott általános elvárás az integrált megközelítés, az hogy az anyag terjedjen ki a település életének minden fontos területére és aspektusára. 

Településünk fejlesztési stratégiájának elkészült változatát célszerű mielőbb felülvizsgálni. Aktualizálásában a jelen fejezetben tárgyalt prioritások megjelenése ajánlott.

A településfejlesztési politika középpontjában az a cél áll, amely Sülysápot a Tápió-vidék második központjává emeli. A cél a jelen fejezetben tárgyalt fejlesztési területek integrált beavatkozásaival érhető el, amelyektől összességében olyan gazdasági fellendülés várható, amelyen keresztül javul Sülysáp népességmegtartó helyzete, és javuló környezet biztosítható a termelő tevékenységet végző társaságok betelepüléséhez és a további fejlesztésekhez.

A fejlesztésközpontú szemléletben előnyt kapnak a partnerségben, de az önkormányzat által irányítható magánberuházásokkal és/vagy a támogatási források bevonásával elérhető fejlesztések.  A fejlesztéseknek és a projekteknek a településfejlesztési stratégiájához kell illeszkedniük.

4. Fejlesztési prioritások
A fejlesztéspolitikai célok az egyes domináns fejlesztési területekben és a projektekben is megmutatkoznak, a gazdasági programban ezért indokolt a fejlesztési prioritások részletes áttekintése, melyre az alábbiakban kerül sor. A fejlesztési prioritások tekintetében alapvető, hogy azok a beruházások élveznek előnyt, ahol külső támogatási források bevonása történhet meg. A fejlesztési területek és beavatkozásaik illeszkednek a Széchenyi 2020 programhoz. (Az önkormányzati intézmények működtetésével a VII. fejezet foglalkozik.)

a. Közlekedésfejlesztés

A szennyvízberuházás befejeztével meg kell kezdeni az önkormányzati közutak burkolatainak helyreállítását, a még nem aszfaltos utcák fokozatos burkolását. Sajnos uniós források nem állnak rendelkezésre ezen célok megvalósítására, így mindent el kell követni hazai források bevonására, valamint az önkormányzat rendelkezésére álló saját erő megfelelő felhasználására. Egy útfelújítási programot kell megalkotni, ami kijelöli a helyi közutak rendbetételének ütemezését, és az önkormányzat stabil pénzügyi gazdálkodását biztosítva javaslatot tesz a szükséges költségek előteremtésére.

A tervezés időszakában tovább kell folytatni a gyalogos járdák rendbetételét, új járdák építését. E területen az elmúlt évek tapasztalataira alapozva vélelmezhető, hogy a lakosság áldozatvállalása kifullad, így várhatóan egyre kevésbé lesznek bevonhatók a közös járdaépítésbe. Szükséges kijelölni a főbb gyalogos közlekedési útvonalakat, és ezeken megfelelően széles, egységes járdákat kell kialakítani. A járdaépítésbe – lehetőség szerint – be kell vonni a START közmunkaprogramban részt vevő közfoglalkoztatottat, így saját járdalap gyártást kialakítva jelentősen csökkenthető a beruházás önkormányzati forrásigénye.

A település közlekedésfejlesztéséhez tartozik a vasútfejlesztés. A két állomásépület felújítását követően a fő feladat a sülysápi vasútállomás és a szőlősnyaralói megállóhely épületeinek önkormányzati működtetése, környezetének szépítése, valamint a megépült P+R parkolók üzemeltetése. A vasútállomás és a megállóhely környezetének fejlesztése a közösségi közlekedés színvonalát emeli, az utasok komfortérzetét növeli. A tiszta, rendezett környezet a településre érkezőkben is pozitív képet alakít ki, de a mindennap munkába járók számára is fontos szempont, ezért az állomások megfelelő működtetése kiemelt fontosságú.

A közösségi közlekedés vonatkozásában megemlítendő a helyi autóbuszjárat útvonalának felülvizsgálata, illetve járműparkjának korszerűsítése. A járat szervezőinek (az üzemeletető cég és a támogató önkormányzat) figyelembe kell venniük az utasok érdekeit, ugyanakkor a járat valóban a közösségi közlekedés jegyeit hordozza, azaz a kirívóan alacsony kihasználtságú járatokat törölni szükséges a menetrendből, mivel a járat önkormányzati támogatással üzemel, így mindannyiunk pénzéből finanszíroznánk a kis kihasználtsággal közlekedő járatokat. 

Egy vidéki kisvárosban fontos közlekedési eszköz a kerékpár. A kerékpáros közlekedés feltételeit javítani kívánjuk: a vasútállomásokon és a piactéren kialakított kerékpártárolók első lépésnek tekinthetők. Szükség van további kerékpártárolókra és biztonságos kerékpárutakra is. Tervezzük a településen legalább egy kerékpárút megépítését. Az ehhez szükséges tervezési folyamatot, egyeztetéseket mielőbb meg kell kezdeni, és szükséges pályázati források megszerzése is.
b. Sportcélú településfejlesztés

A Kormány által kitűzött célok között szerepel az iskolákban fokozatosan bevezetendő mindennapos testnevelés. A mindennapos testnevelés órák számára a tornaterem kapacitásszükséglet biztosítása szinte megoldhatatlan feladat elé állítja az iskolafenntartókat, az iskolaépületek működtetőit. Ugyanakkor a tanév jelentős részében nem szükséges az órák megtartásához a tornaterem, mivel jó időben egy sportpálya is alkalmas a testnevelés óra megtartásához. A Szent István Általános Iskolában szükséges egy megfelelő méretű tornaterem kialakítása.

A város számára hosszú távon elengedhetetlen egy szabványos méretű, több sportágat befogadó sportcsarnok. Az építési költségeken felül meg kell teremteni a biztonságos, fenntartható üzemeltetés feltételeit is. Ezért egy sportkomplexumban kell gondolkodni, lehetőleg a város központi területén, ami különféle szolgáltatásoknak is helyet tud biztosítani, garantálva a kellő mértékű bevételt a megvalósulás utáni években is.

c. Egészségügyi szolgáltatások fejlesztése

Gyors egészségügyi segítség

Az emberi élet érték. Városunk, területi elhelyezkedése miatt csak hosszabb idő alatt érhető el a környező mentőállomásokról. Jellemzően 20-30 perc, vagy még több idő kell a mentő megérkezéséhez. Sok esetben ennyi idő alatt a beteg sokkal súlyosabb állapotba kerül. 

Ezen változtatni kívánunk, mégpedig egy mentési pont, vagy egy önálló mentőállomás kialakításával. Célszerű, hogy az önkormányzat a szolgáltatás kialakítása érdekében biztosítson arra alkalmas ingatlant, valamint – anyagi erőforrásait figyelembe véve – járuljon hozzá a felmerülő rezsiköltségekhez is.
d. Környezetvédelmi célú településfejlesztés

A Tápió-vidék és benne Sülysáp, környezetvédelmi szempontból jelentős lemaradásban van az ország más, hasonló elhelyezkedésű térségeivel szemben. A szilárd hulladék kezelése tekintetében településünk az elmúlt években felzárkózott a fejlett, korszerű megoldásokat alkalmazó településekhez. Megkezdődött a szelektív hulladékgyűjtés, rekultiválásra került a települési szemétlerakó.

Komoly problémát okoz az illegális szemétlerakók nagy száma. Ezek felszámolására folyamatosan gondot kell fordítani, és a szigorú hatósági fellépések mellett a megelőzésre helyezni a hangsúlyt.

A folyékony hulladék kezelése esetében is jelentős lemaradásban vagyunk, ám ezt a lemaradást a 2015-ben elinduló szennyvízhálózat eltünteti majd.

A városban még mindig jelentős nagyságú belterületi kertek vannak művelés alatt, ahol nagy mennyiségű zöldhulladék keletkezik. Jelenleg Sülysáp belterületén egy napon lehetséges a kerti avar égetése. A zöldhulladék elszállításának önkormányzati megszervezésével, valamint a házi komposztálás propagálásával jelentősen csökkenteni kell a „füstös napok” számát, a szén-dioxid kibocsátást 5 év alatt legalább a felére kell csökkenteni a városban. A zöldhulladék elszállítását a TÁVÜSZ Kft. keretében kell megszervezni, a szolgáltatás árát pedig olyan szinten kell meghatározni, hogy a kerti égetés valós alternatívája lehessen.

5. Vállalkozók bevonásával megvalósítani kívánt fejlesztési projektek 

A helyi önkormányzatok kötelező feladatait az Ötv. és más ágazati törvények rögzítik. Az Ötv. alapján ellátandó feladatokon túl a 21. századi, élhető település kritériumainak való megfelelés érdekében számos olyan projekt megvalósítását is elő kell segíteni, amelyet nem az önkormányzat, hanem az aktív vállalkozói részvétel közreműködésével lehet csak elképzelni. 

A megújult piactér további fejlesztése

Sülysápon kialakult egy olyan piac, amelyik nemcsak a sülysápi, de a mikrotérségi vásárlók számára is egy közkedvelt beszerzési forrássá nőtte ki magát. A 2014-ben történt beruházás teljesen új formát adott a piacnak: korszerűbb, áttekinthetőbb, mára sokkal inkább vásárló- és eladóbarát is. A piac az önkormányzat éves költségvetésében is szignifikáns bevételeit minden évben realizálni szükséges úgy, hogy jelentős áremelést nem hajt végre az önkormányzat, így a lehető legtöbb árus számára biztosíthatunk kiszámítható kereskedelmi helyszínt. A megfelelő parkolási feltételek kialakítása kiemelt cél a vásárlók megtartása szempontjából. Emellett további üzlethelyiségek kialakítására is törekedni kell

6. Befektetés-támogatási politika, munkahelyteremtés feltételeinek elősegítése

Egy település számára a gazdasági és szociális kihívások sok feladatot vetnek fel, hiszen egyszerre kell érdemleges és használható választ adni az egyes emberek között megfigyelhető egyre nagyobb társadalmi különbségekre, a meggondolatlan fogyasztásnövekedésre és az ezzel járó gazdasági fejlesztések egyre inkább kezelhetetlenné váló mutációira. 

A rendszerváltás után a befektetőknek a munkaerő piacon betöltött szerepe felértékelődött, és egyfajta versenyhelyzetet idézett elő. Az elmúlt időszakban a sikeres gazdasági szerkezet kialakításának, a munkanélküliség csökkentésének és a foglalkoztatás növelésének kérdésében a munkaerővel összefüggő feladatok felértékelődtek. Megállapítható, hogy Sülysápon az országos átlaghoz képest alacsony ugyan a munkanélküliség. 

Az önkormányzati gazdálkodás tervezéséhez szükséges a befektetés ösztönzés, az infrastruktúra-fejlesztés, a megfelelő lobbi- és marketingtevékenység összehangolt és magas szintű ellátása.

Egy település tőkevonzó és ösztönző képességének javításához többféle eszköz alkalmazható, amelyet két nagyobb csoportba lehet osztani. Egyfelől megcélozható a hazai és külföldi működő tőke, valamint alkalmazhatóak az általános befektetési körülményekre ható gazdaságpolitikai módszerek is. Az első eszköz azokat a gazdaságpolitikai ösztönzőket jelenti, amelynek célja a hazai és külföldi befektetők segítése, szektorális, vagy térségi orientálása. Ezen belül az adókedvezmények, pénzügyi szubvenciók, vagy egyéb támogatások helyezkednek el, amelyek közül a települések leggyakrabban az adókedvezményeket használták. 

Közvetett támogatás lehet a beruházóknak nyújtott technikai segítség, a megfelelő, szubvencionált infrastruktúra biztosítása, a gyorsított ügyintézés, információnyújtás, tanácsadás, vagy akár a menedzseri szolgáltatások. 

A Széchenyi 2020 fejlesztési programban kiemelt szerepet kapott a gazdaságélénkítés. Ezért elengedhetetlen, hogy a város gazdaságát az önkormányzat és a magántőke működésének összehangolásával fejlesszék. Az önkormányzatnak a pályázati rendszerben jártas ügyintézőkkel fel kell vállalnia a helyi gazdasági szereplők ilyennemű támogatását, ami nagyobb forráslehívást tesz lehetővé a helyi gazdaságba, ami a település érdeke is. Tehát a megfelelő adminisztrációs környezet megteremtése és az ésszerű mértékű helyi adókulcsok alkalmazása mellett a 2014-19-es ciklus legfontosabb helyi gazdaságélénkítő feladata a helyi magánberuházások szakmai támogatása, a lehető legtöbb uniós forrás lehívása.

Ahhoz, hogy a hazai, vagy külföldi tőke Sülysápra vándoroljon, és itt munkahelyeket hozzon létre, szükség van olyan területekre, melyek megfelelő övezetbe sorolásuk mellett rendelkeznek a szükséges közművekkel is. Miután Sülysápon a gazdasági célú területek ugyan kijelölésre kerültek évekkel ezelőtt, ám a szükséges tervezési, ügyintézési, közművesítési munkák nem indultak meg. Ezért döntött úgy az Önkormányzat 2008-ban, hogy egy nagyobb terület megvásárlásával és közművesítésével az élére áll a folyamatnak.

Meggyőződésünk, hogy mind a helyi, mind a településen kívülről érkező vállalkozások számára a letelepedéshez komoly segítséget jelent majd az a több mint 10 hektár nagyságú gazdasági terület, melynek művelésből való kivonását és közművesítését mielőbb elvégezve vállalkozások tucatjainak lehet majd új otthona. A gazdasági terület kialakítása prioritást kell, hogy élvezzen a 2015-16-os években. 
Nem feledkezhetünk meg az alacsonyabb képzettségű munkavállalókról sem, akik könnyebben vesztik el munkahelyüket. Azok számára, akik nem tudnak elhelyezkedni, de a szándékuk megvan a munkavégzésre, közcélú foglalkoztatás keretében nyújtunk munkalehetőséget. 

A munkahelyteremtés alkalmas az adóbevételek növelésére, egyben csökkenti a szociális kiadásokat, nő a lakossági életszínvonal, és a település kistérségi központ szerepét is erősíti. 

7. Pénzügyi gazdálkodás, adópolitika

A rövid, illetve hosszú távú gazdasági program készítésének egyik feltétele a kiszámítható, stabil pénzügyi háttér. Az önkormányzatok gazdálkodása elválaszthatatlan az államháztartástól, annak egyik alrendszerét jelenti. Az államigazgatás korszerűsítése során az ágazati jogszabályok változása, az adórendszer átalakítása az önkormányzatok pénzügyi szabályozását is befolyásolják.

Sülysáp Város Önkormányzatának fő célkitűzése a pénzügyi gazdálkodás terén a működőképesség biztosítása, és a költségvetési egyensúly megtartása. Az elmúlt évek tapasztalatai azt mutatják, hogy az állami forrásból származó bevételek egyre csökkennek, de legalábbis jelentősen nem nőnek. 

A központi költségvetési források csökkenése miatt az önkormányzat saját bevételei, elsősorban a helyi adókból származó bevétel, felértékelődnek.  

A helyi adónemek közül a legmeghatározóbb és legfontosabb adóbevételt hozó adónem a helyi iparűzési adó. A helyi iparűzési adóból befolyt bevétel az elmúlt években a következőképpen alakult:

2006: 60.056 ezer Ft

2007: 88.785 ezer Ft

2008: 96.900 ezer Ft

2009: 87.622 ezer Ft

2010: 113.843 ezer Ft

2011: 114.398 ezer Ft

2012: 123.163 ezer Ft

2013: 104.303 ezer Ft

2014: 148.964 ezer Ft

Látható, hogy határozott növekedést mutat a helyi iparűzési adóból befolyt összeg, ami a település gazdasági fejlődését is mutatja.

A helyi iparűzési adó mellett a másik jelentős forrást biztosító adónem a gépjárműadó. Gépjárműadóból 2014-ben mintegy 23 millió Ft bevétele keletkezett önkormányzatunknak (a teljes összeg 40%-a marad helyben). A gépjárműadó ún. átengedett adó, így annak mértékét közvetlenül sem csökkenteni, sem növelni nem tudjuk. Közvetett ráhatásunk az adóbevételekre lehet, mégpedig a logisztikai, szállítmányozási vállalkozások letelepítésével növekedhet a gépjárműadó bevétel. 

A helyi iparűzési adón és a gépjárműadón kívül 2007-ben bevezetésre került Sülysápon az építmény- és telekadó. E két adónemből együttesen mintegy 15,8 millió Ft bevétele származik önkormányzatunknak. Az adó mértéke egy-egy ingatlanra vetítve jelképesnek tekinthető, azonban a közfeladatok finanszírozását mindenképpen segíti.

Az önkormányzati adósságállomány állami átvállalásával Sülysáp megszabadult a korábbi években kibocsátott kötvényállománytól, amit ugyan az előzetes tervek szerint nem működésre, hanem beruházásokhoz használt fel az önkormányzat, mégis jelentős évi 80-100 millió forintos terhet jelentett a törlesztőrészletek visszafizetése. Ezzel párhuzamosan jelentősen átszabták az önkormányzati finanszírozást, így nem javult ennyivel az éves gazdálkodási egyenlegünk, ám sokkal biztonságosabb így a költségvetési tervezés.

A működési források bővítése érdekében további együttműködési lehetőségeket kell feltárni a kistérségi társulásokkal, az egyházakkal, civil szervezetekkel, helyi vállalkozásokkal.

A költségvetési egyensúly biztosításához nem elégséges a bevételek növelése, szükséges a kiadási oldal csökkentése is. A költségvetés legjelentősebb kiadási tétele az intézményrendszer fenntartása. Míg a felhalmozási, felújítási kiadások a rendelkezésre álló forrásokhoz igazítva ütemezhetők, addig a működési kiadások évről-évre, fokozatosan növekvő mértékben jelentkeznek. A bevételi és a kiadási oldal közötti különbség csökkentése érdekében elengedhetetlenül szükséges az intézményrendszer működtetésének hatékonyabbá tétele, vagyis a közszolgáltatások megőrzése mellett a működtetési költségek csökkentése. Ennek érdekében felül kell vizsgálni az Önkormányzat intézményeinek működését, a foglalkoztatottak létszámát. Emellett az Önkormányzat takarékos gazdálkodást vár el a Polgármesteri Hivataltól és az önkormányzati intézményektől egyaránt, valamint szakáganként áttekinti az intézményrendszerben rejlő megtakarítási lehetőségeket.

8. Vagyongazdálkodás

Sülysáp Város Önkormányzatának vagyona a tulajdonából és a helyi önkormányzatot megillető vagyoni értékű jogokból áll, amelyek az önkormányzati célok megvalósítását szolgálják. Az önkormányzati vagyon külön része a törzsvagyon, amelyet a többi vagyontárgytól elkülönítve kell nyilvántartani. Törzsvagyonnak az az önkormányzati tulajdon nyilvánítható, amely közvetlenül kötelező önkormányzati feladat és hatáskör ellátását, vagy közhatalom gyakorlását szolgálja. A törzsvagyon körébe tartozó tulajdon vagy forgalomképtelen, vagy korlátozottan forgalomképes:

a./ 
forgalomképtelenek a helyi közutak és műtárgyaik, a terek, parkok és minden más ingatlan és ingó dolog, amelyet törvény, vagy a helyi önkormányzat forgalomképtelennek nyilvánít;

b./ korlátozottan forgalomképesek a közművek, intézmények és középületek, továbbá a helyi önkormányzat által meghatározott ingatlanok és ingók. A törzsvagyon korlátozottan forgalomképes tárgyairól törvény, vagy a helyi önkormányzat rendeletében meghatározott feltételek szerint lehet rendelkezni. (1990. évi LXV.tv.79.§. (2) a./b./)

Az a vagyon, amely forgalomképes, elidegeníthető, bérbe, használatba, koncesszióba adható, egyéb módon hasznosítható, gazdasági társaságba, alapítványba apportként bevihető, megterhelhető, biztosítékul adható.

A gazdasági program vagyongazdálkodási fejezete a forgalomképes vagyonnal történő gazdálkodásra terjed ki, azon belül is az ingatlanvagyonra.

Az ingatlanvagyon-kataszter nyilvántartása szerint 162 db, összesen 463.092.777 Ft könyv szerinti értékű forgalomképes ingatlannal rendelkezik az Önkormányzat.

Az önkormányzati vagyongazdálkodás és -hasznosítás szabályait a 16/2004 (VII.12) rendelet tartalmazza. 

9. Lakáscélú és nem lakáscélú ingatlanvagyon hasznosítása

Az önkormányzati tulajdonú ingatlanvagyon nem képviselt az elmúlt 15-20 évben jelentős értéket településünkön, mivel az önkormányzat nem rendelkezett jelentősebb ingatlanvagyonnal. Szakítva a 2006 előtti gyakorlattal, amikor jellemzően csak ingatlan eladások fordultak elő az önkormányzatnál, befektetési céllal több ingatlan vásárlására is sor került az elmúlt években. Ezek között legjelentősebb a Magdolnai sorompó előtti, 31-es út melletti erdő, melynek hasznosításával jelentős gazdálkodásra, telephely létesítésre alkalmas fog kialakulni, jelentős bevételt biztosítva az önkormányzat számára.

A 2014-2019-es önkormányzati ciklusban is ingatlanfejlesztési célként határozzuk meg, hogy célirányos területcserékkel és vásárlásokkal törekedni kell későbbi fejlesztési célokra alkalmas nagyobb földterületek, zöldterületek kialakítására alkalmas ingatlanok megszerzésére. 

Az Önkormányzat ingatlangazdálkodási stratégiájánál figyelembe kell venni, hogy az Önkormányzat abban különbözik az összes többi ingatlantulajdonostól, hogy a maga sajátos eszközeivel (Építési Szabályzat, közművesítések) ingatlan fel, és leértékelődési folyamatokat tud generálni. A gyakorlatból ismert az a tény, hogy egyes ingatlanok értéke megnő azzal, ha a Településszerkezeti és Szabályozási Terv, és az Építési Szabályzat módosításával az adott ingatlan beépíthetővé válik, vagy ha az ingatlant belterületbe vonják. Kimutatható az is, ha az Önkormányzat valahol jelentős fejlesztéseket végez, a környező ingatlanok ára megnő. A település saját célú fejlesztései érdekében célirányos területcserékkel és vásárlásokkal ott kell törekedni nagyobb, összefüggő, későbbi fejlesztési célok megvalósítására alkalmas területek kialakítására, ahol az ingatlanok felértékelődése várható. Ezt követően kell az előzőeken említett szabályzásokat elvégezni. 

A tulajdonosnak folyamatosan gondoskodnia kell az ingatlan „jókarbantartásáról”, melyhez a megfelelő forrást biztosítani szükséges. Forrás hiányában esetleg megállapodás köthető a bérlővel a feladat elvégzésére, mely alapján a felújítás költsége a bérleti díj összegében beszámításra kerül.

Általános irányelvként az ingatlanvagyon megtartását és gyarapítását határozzuk meg, ahol szükséges az ingatlanok felújítását, bérelhető ingatlanok kiadását.

10. Portfolió vagyon (részesedések gazdasági társaságokban)

Sülysáp Város Önkormányzata jelenleg 4 gazdálkodó szervezetben rendelkezik tulajdonrésszel:

	NÉV


	Alaptevékenység
	Önkormányzati tulajdon aránya
	Az üzletrész mérleg szerinti értéke ezer Ft-ban

	TÁVÜSZ Kft.


	Településüzemeltetési feladatok 
	100 %
	3.000

	Sülysápi csatornamű és szennyvíztisztító Kft.


	
	25 %
	Nincs adat, a befizetett összeg 720

	ELMIB Zrt.
	Közvilágítás
	
	9.600

	ÖKOVÍZ Kft.


	hulladékbegyűjtés, szállítás
	0,034 %
	100 

	Összesen:
	13.440


11. Közszolgáltatások biztosítása

A költségvetési hiány visszaszorítása érdekében a közszolgáltatások megőrzése mellett az önkormányzati intézményrendszer működését racionalizálni kell, takarékos gazdálkodással, és az intézményrendszerben rejlő megtakarítási lehetőségek feltárásával el kell érni, hogy a működési költségek csökkenjenek. Megtakarítás érhető el, ha az Önkormányzat az összes intézményének igényét is figyelembe véve nagyfogyasztóként vásárol a gáz- és villanyenergia-piacon. Más áruk és szolgáltatások vásárlásánál is törekedni kell az összehangolt, központi beszerzésre a kedvezőbb ár elérése érdekében.

Számos olyan probléma jelentkezik az intézményeknél, melyek nem egyediek, ezért ezek megoldására, ütemezésére települési szinten programot kell kidolgozni (akadálymentesítés, energiatakarékos fűtés- és világítás-korszerűsítés).

12. Oktatás

Sülysápon az óvoda mellett az alapfokú oktatás biztosított. 

Óvodák

Az elkövetkező időszakban elsősorban az épületállomány minőségének, és a nevelési feltételeknek a javítása lehet a cél. A fejlesztési, felújítási feladatok a pályázati lehetőségek, és a rendelkezésre álló költségvetési források ismeretében évente a költségvetés elfogadásakor kerülnek ütemezésre.

Általános iskola

Az általános iskolai oktatás jelenleg 2 iskola 3 telephelyén zajlik, melyeket az Önkormányzat működtet. Az aktuális korfa alapján az általános iskolai korosztályban a gyermeklétszám stagnálására számíthatunk. A fejlesztési, felújítási feladatok a pályázati lehetőségek, és a rendelkezésre álló költségvetési források ismeretében évente a költségvetés elfogadásakor kerülnek ütemezésre. 

13. Egészségügy, szociális ellátás

Bölcsőde

A sülysápi Gólyahír Bölcsőde 2011.01.01-én nyitotta meg kapuit, összesen 54 férőhellyel. Három hónap alatt a beíratkozotti létszám elérte az engedélyezett létszámot, ám azóta némi csökkenést mutat, amit indokolhat a környező településeken is megnyílt bölcsődék jelenléte. Törekedni kell a teljes engedélyezett létszám elérésére, hiszen a finanszírozás csak ebben az esetben mutat elfogadható szintet a szociális ágazat állami alulfinanszírozottsága miatt. Az épületen a következő években jelentős karbantartási feladatok nem merülnek fel. 

Gondozási Központ (Idősek Napközi Otthona) 

Az intézmény biztosítja a mozgásukban nem akadályozott idősek napközbeni ellátását, étkeztetését.

Az intézmény 3 fő foglalkoztatotti létszámmal működik a Vasút utca és a Losonczi utca sarkán. 

Családsegítő- és Gyermekjóléti Szolgálat

A szolgálat 2009. áprilisától sülysápi székhellyel működik nyolc település ellátását biztosítva.

A szolgálat vezetése a Polgármesteri Hivatal épületében található, míg a szolgálat szociális gondozói a Művelődési Központ épületében található volt bérlakásban kaptak helyet.

Az eddigi években a társult településeknek nem kellett a normatív támogatásokon felül befizetéseket tenniük a szolgálat működése érdekében, csupán a helyi irodák rezsijét kellett vállalniuk, azonban a normatívák évről-évre csökkentek, így mára a szolgálat működtetése érdekében önkormányzati hozzájárulásokra is szükség van. Sülysáp központi szerepét és az ellátások színvonalát is befolyásolja a szolgálat jelenléte, így törekedni kell a fenntartására. Helyben pedig szükséges egy központi, alkalmas épület kijelölése a Szolgálat működéséhez, ami tehermentesíti a polgármesteri hivatal és a művelődési központ épületét is.

Egészségügyi alapellátás 

Az egészségügyi alapellátás 3 felnőtt háziorvosi és két gyermekorvosi körzet működtetésével, vállalkozó orvosok útján biztosított. A felnőtt háziorvosi rendelők közül kettő az elmúlt években felújításra került, de a Losonczi utcai rendelő felújítása még várat magára. Ezt a munkát az Önkormányzat pályázati források bevonása nélkül nem tudja megoldani. Törekedni kell a megfelelő pályázat benyújtására.

Meg kell vizsgálni a közös szakorvosi és háziorvosi rendelő kialakításának lehetőségét, és akár magántőke bevonásával is törekedni kell egy korszerű, minden igényt kiszolgáló épület kialakítására.

A Központi Orvosi Ügyeletet a Többcélú Kistérségi Társulás útján látja el Sülysáp. Az ügyelet részére Önkormányzatunk helyiséget biztosít bérleti díj ellenében.
14. Kultúra, szabadidő, sport

Az önkormányzat évek óta magas színvonalú kulturális kínálattal gazdagítja a nemzeti ünnepeket, s évente több alkalommal szervez ingyenesen látogatható kulturális programokat a Wass Albert Művelődési Központ szervezésében.  Az ország, a település és a település lakói anyagi helyzetének romlásával ezek felértékelődnek. Sokan vannak, akiknek ezek a műsorok jelentik az egyetlen közösségi kulturális lehetőséget. Ezt a tényt az Önkormányzat költségvetésének tervezéskor szükséges figyelembe venni.

A kultúra közösségformáló erejére építve célként tűzzük ki, hogy Sülysáp nagyjai köré kulturális események szerveződjenek (pl. Sőtér-napok, Szent István-nap), melyek révén minden korosztály elmélyíthetné kötődését településünkhöz.

Sülysápon elismert – egyes sportágakban világszínvonalú – sportélet zajlik, melynek presztízs értéke van. Taekwondo-saink világ- és európa bajnokságokon szerepelnek, nemegyszer érmekkel térnek haza. Méltán lehetünk büszkék rájuk!

Labdarúgóink a megyei bajnokságban hullámzó teljesítményt nyújtva, de összességében szép eredményeket érnek el, csakúgy mint női kézilabdázóink.

A néhány éve alakult Ökölvívó Egyesület növendékei szintén országos eredményeket hoznak.

A sportágak országos és nemzetközi eredményességével azonban nem tudott lépést tartani a sportlétesítményi ellátottság. Az Önkormányzat szerepvállalásával szükséges a lakosság és a hivatásos sportolók igényeit is kielégítő verseny- és szabadidősport létesítményeinek létrehozása, fejlesztése. Sajnos a Tagiskola szomszédságában megépített Tornacsarnok nem alkalmas egy bajnoki kézilabda mérkőzés megtartására sem, mivel szélessége és hosszúsága is elmarad a szabványos méretektől.

Az egészségmegőrzés és az utánpótlás nevelés érdekében támogatni kell az iskolákban zajló diáksportot. A sportrendezvények és csapatok támogatása mellett fokozott figyelmet kell fordítani a tömegsport, ezen belül is az ifjúsági tömegsport támogatására (Sülysápi Futónap). Fontos, hogy a felnövekvő nemzedékek minden lehetőséget megkapjanak egy egészséges életmódot biztosító szemlélet kialakításához. 

A játszótereket, melyek a gyermekek számára jelentenek kikapcsolódási lehetőséget, meg kell őrizni állapotukban, ha lehet fejleszteni kell azokat! 

15. Közigazgatás

A Gazdasági program tervezési időszakában Sülysápon meg kell teremteni olyan e-közigazgatást, amely képes megvalósítani az Információs Társadalom alapelveit, mintaként szolgálva a gazdasági, civil és további szereplők számára. Az e-önkormányzat funkciója az e-közigazgatás, ami hatékony, átlátható, kommunikatív, rugalmasan reagálni képes, korlátlanul továbbfejleszthető e-ügyintézést valósít meg. Az interaktív társadalmi párbeszéd lehetőségével olyan kommunikációs csatorna épül ki, ami újabb fóruma lesz az innovatív gondolkodásnak és a közszolgáltatásoknak. A projekt a jelenlegi önkormányzati ügyintézést modernizálja, egyben megvalósítja az Európai Unió lisszaboni ajánlásában megfogalmazott korszerű, hatékony, átlátható, ügyfélorientált – CLBPS (Alapszolgáltatások közös listája) szerinti – 3. szintű e-ügyintézést. A beruházással megteremtődik a kétirányú interakció lehetősége, vagyis az ügyleírásokhoz kapcsolódó dokumentumok on-line kitöltése és visszaküldése. 

Sülysáp Város honlapján olyan kommunikációs felületeket kell teremteni, melyek alkalmasak arra, hogy az állampolgárok, valamint a civil társadalom hatékonyan segítse elő a helyi közéleti demokrácia kiteljesülését, és segítse elő Sülysáp önkormányzatát abban, hogy a testület a sülysápi polgárok akaratát tükröző, megalapozott döntésekkel alakítsa Sülysáp jövőképét. 

16. Településüzemeltetési és kommunális feladatok

A településüzemeltetés egyik fontos kérdésköre a lakosság számára nyújtandó kötelező és önként vállalt önkormányzati feladatok, a kommunális közszolgáltatások biztosítása. Ezen feladatokhoz a jogszabályi környezet egy minimumszintet meghatároz, azonban nyilvánvalóan a lakosság kiszolgálását szem előtt tartva ezt meghaladó szinten szükséges teljesíteni, az „élhető település” és a „fenntartható fejlődés” érdekében.

A településüzemeltetési feladatok ellátása során törekedni kell a költséghatékony és környezetkímélő megoldások alkalmazására. A munkák elvégzése során felmerülő költségek csökkentése érdekében törekedni kell a munkaszervezés optimalizálására, a holtidők és feleslegesen megtett kilométerek csökkentésére.

A település közvilágításának biztosítása során olyan megoldásokat kell keresni, amelyekkel csökkenthető az energiafelhasználás és egyben a karbantartási feladatok ellátásának költsége is.

Az Önkormányzat a településüzemeltetési feladatokat saját cégén, a TÁVÜSZ Kft-n keresztül látja el. Folyamatosan törekedni kell a Kft. költséghatékony működésére, a megfelelő alkalmazotti létszám és géppark megteremtésére.

